הצעה לסדר-היום
אישור ופיתוח אזורי תעשייה ומסחר במגזר הערבי

היו"ר יצחק זיו:

הצעה לסדר-היום שמספרה 3189: אישור ופיתוח אזורי תעשייה ומסחר במגזר הערבי - של חבר הכנסת טלב אלסאנע.

טלב אלסאנע (רע"ם-תע"ל):

אדוני היושב-ראש, חברי הכנסת, אני רק רוצה לציין במשפט אחד את התייחסותי להצעה של קודמי, חבר הכנסת נסים זאב. ההצעה מאוד מעניינת, כי מה שקורה לגבי הפלסטינים - הם עם שנתון תחת כיבוש, אין לו מדינה, והוא נאבק למען הקמת מדינתו. כאן יש מדינה, יש צבא, יש משטרה, יש בתי-משפט, ואתה בא להגיד שמי שעושה את המעשים האלה פועל נגד מדינתו, לא נגד העם הפלסטיני. אז לשחרר אותו? למען איזה אינטרס? הרי הוא פעל נגד המדינה שלו, הוא לא סומך על המדינה שלו. לכן, לדעתי, אין שום היגיון בהצעה שאתה מעלה.

אבל אני אעבור לנושא שאני מתכוון להעלות, נושא מאוד חשוב, והוא תיעוש המגזר הערבי. כולנו יודעים שמדי פעם מתפרסמים הנתונים המזעזעים של הלשכה המרכזית לסטטיסטיקה, וגם של המוסד לביטוח לאומי, על ממדי העוני והאבטלה במגזר הערבי.

יש כאלה שמתייחסים לנתונים האלה כאל דבר מובן מאליו, כאילו יישובים ערביים צריכים לתפוס מקום ראשון בנתונים של האבטלה והעוני, ולא זה המצב. זו תוצאה של מדיניות המפלה את המגזר הערבי. אחד התחומים שבהם ניתן ליצור מקומות עבודה, לתת לאנשים להיכנס למעגל התעסוקה והפרנסה, במקום שיהיו במעגל המובטלים והעניים או נטל על משרדי הממשלה והמוסד לביטוח לאומי, מקבלי דמי אבטלה - אחד המנופים לתעסוקה זה המשרד התעשייה והמסחר.

במשך שנים רבות המשרד הזה לא דאג לתכנן ולפתח אזורי תעשייה במגזר הערבי, עד היום. הייתי מבקש ממך לבדוק את זה. עד היום יש יישובים שאין בהם אזורי תעשייה ואין בהם אזורי מסחר, והתוצאה היא שאנשים הולכים לפתח תעשייה זעירה בתוך שכונות המגורים, ולפעמים זה גם מסוכן וגם מזהם, אבל גם יותר מזה – אי-אפשר לפתח תעסוקה ותעשייה בצורה הראויה. אז נוסף על המפגע הסביבתי, התברואתי והאקולוגי, זה גם אינו מספק הכנסה או תעסוקה ראויה.

התוצאה של חוסר מקומות תעשייה ומסחר היא שאין מקומות תעסוקה ואין הכנסות עצמיות לרשויות המקומיות. קודם היה דיון על הגירעונות של הרשויות המקומיות הערביות - למה הן גירעוניות. כאשר מטילים על רשות המקומית לתקצב ב-25% את שירותי הרווחה ואין לה מקורות הכנסה עצמיים, לא במסחר, לא בתעשייה, לא בחקלאות ולא בשום דבר, אז מאיפה יהיו לה הכנסות נוספות כדי לפתח חינוך ראוי, כדי לתת שירות לאוכלוסייה?

כך יוצא שגם יש אבטלה, גם יש עוני, ואחר כך באים בטענות לרשויות - למה לא גובים עבור המים? למה לא גובים ארנונה? איך יגבו כאשר על-פי הנתונים אנחנו רואים שהרשויות המקומיות תופסות את המקום הראשון, ועל-פי מה שפורסם כאן, ואני רוצה לצטט, 95% מהרשויות המקומיות הערביות הן באשכולות מ-1 עד 4 מבחינת המצב הסוציו-אקונומי? הרשויות המקומיות הבדואיות בנגב, כמעט כולן במקום הראשון, אשכול מס' 1. מדוע? פשוט מאוד, מי שתכנן את היישובים האלה לא דאג לתעסוקה או לפרנסה, לא דאג להכנסה עצמית. אך ורק מגורים - גטו.

השר יצחק כהן:

אתה לא מדבר על הפזורה?

טלב אלסאנע (רע"ם-תע"ל):

אני לא מדבר על הפזורה. אני מדבר רק על יישובי הקבע הקיימים, שכולם באשכול 1 כי לא תכננו. קח למשל את כסייפה. אין אזור תעשייה, אין אזורי מסחר ואין חקלאות, אז איפה אנשים יעבדו? מה יעשו? יהיו עבריינים? יקבלו נדבות מהמוסד לביטוח לאומי? ביישוב כמו לקיה אין אזורי תעשייה, אין מסחר ואין תעסוקה; ביישוב חורה יש אזור תעשייה קטן; ברהט, עיר גדולה, יש אזור תעשייה קטנטן.

לכן, התכנון הלקוי, חסר ההיגיון, גורם לתופעה המדאיגה והמבישה של האבטלה ושל העוני. אני שואל אותך, כבוד השר, אתה בדקת מה הוא חלקה של האוכלוסייה בסך תקציב המסחר והתעשייה של המדינה? אם אנחנו 20% מהאוכלוסייה, האם אנחנו מקבלים 20% מתקציב הפיתוח של אזורי התעשייה והמסחר? 

יש הודאה שלא קיבלנו שנים רבות, אז עכשיו מקבלים? כאשר מקצים, כאשר היתה תוכנית של 2 מיליארדים, וגם היום, כאשר מקצים 40 מיליון ש"ח לשנה, שזה גרושים - גם את 40 מיליון הש"ח שמקצים מדי שנה, גם את זה לא מבצעים. זאת אומרת, גם כשמחליטים - לא מבצעים.

מידת הביצוע של החלטות - ניצול התקציבים הוא 50%, 60%, לא מפני שיש אזורי תעשייה והכול מפותח, אלא בגלל העדר תכנון, העדר שיתוף פעולה בין משרדי הממשלה לבין המגזר הערבי. הכול הופך להיות פוליטי. גם כאשר זו זכות של התושב וזו זכות של הרשות, מגיע השר ומחלק את זה כאילו זו נדבה של אבא שלו, עושה טובה וצריך למחוא כפיים ולעשות חאפלה, מסיבה. זו חובתו וזו זכותם של התושבים. זו חובת השלטון המרכזי וזו זכותה של הרשות המקומית.

לכן יש צורך להתחיל לתכנן תוכנית-אב כוללת, מקיפה, של כל המגזר הערבי, לפתח תעסוקה, לפתח מסחר בצורה ראויה, לתקצב ולגבות את זה באופן תקציבי, לשתף את הרשויות המקומיות ולהכניס פרויקטורים שילוו את היזמים כאשר הם נכנסים לפרויקט. צריך ליווי, צריך הכוונה וצריך לעודד.

כאשר אנחנו מדברים על הכשרה - הרי אי-אפשר היום לדבר על תעסוקה בלי לדבר על הכשרה מקצועית. מה תקציב ההכשרה למגזר הערבי? אילו קורסים והשתלמויות להכשרה יש? איך עושים את ההכשרה? האם היא בתחומים שאחרי שמסיימים אותה הם יכולים להשתלב בשוק העבודה, ולא סתם הכשרה לשם עצמה? המצב כל כך גרוע - אני מודע לזה שאתה ממהר, אבל 60 שנה התושבים האלה מחכים, ולאן אתה ממהר, 60 שנה הם חיכו שתעלה ותענה. בעניין ההכשרה המקצועית, צריך להביא בחשבון, צריך לתקצב צריך לעשות את ההכשרה גם בתוך היישובים ולא מחוץ ליישובים, כי המובטלים - אין להם כסף לכסות את עלויות ההסעות. ולכן צריך גם לחשוב על הכשרה בתחומים שהם ייכנסו אליהם ויהיו אפקטיביים, ולא עם תעודה שאין בה שום משמעות.

יש העניין של המשפחתונים, מעונות-היום, שיאפשרו לאמהות תעסוקה ועבודה; הקצאת שטחים - לאחרונה דיברו אתי הרבה יזמים שיש להם תוכניות עסקיות, אבל יש חסמים, יש ביורוקרטיה שמכשילה אותם וגם המינהל לא מקצה את השטחים. מדוע לאורך כל צירי התחבורה המרכזיים אתה מוצא אזורי מסחר ותעשייה של הקיבוצים והמושבים? המגזר הערבי לא יכול לנצל את הצמתים האלה על צירי התחבורה המרכזיים, על עורקי התחבורה, ולהיות חלק משוק התעסוקה, התעשייה והעבודה בתוך המדינה, ולא נטל על קופת המדינה?

לכן יש צורך והגיע הזמן לעשות את זה, בשיתוף ובשילוב, בתוכנית כוללת ומקיפה, שתתרום להעלאת מספר המועסקים, לפיתוח אזורים בתוך היישובים - אזורי תעשייה משותפים שהחלו להקים לאחרונה בשוקת, בלהבים ובכל מיני מקומות; דבר מבורך. למשל, אזור התעשייה של ראש-העין בתוך כפר-קאסם עצמו - הזיהום הולך לתושבי כפר-קאסם, הארנונה הולכת לראש-העין. זה דבר חסר היגיון. אם יש אזורי תעשייה כאלה, אז ההכנסות צריכות להיות מחולקות באופן שוויוני כדי שטובת הנאה תצמח לכלל התושבים. תודה רבה.  

היו"ר יצחק זיו:

תודה. כבוד השר יצחק כהן, בבקשה.  



השר יצחק כהן:

כבוד היושב-ראש, חברי חברי הכנסת, חבר הכנסת המציע, חבר הכנסת טלב אלסאנע, אישור ופיתוח אזורי תעשייה ומסחר במגזר הערבי. ביקשתי ממשרד התמ"ת להביא את הנתונים, ושים לב, אני אקריא לך את הנתונים כדי שתדע שהנושא הזה עומד באופן קבוע על סדר-היום של המשרד ושל השר. המשרד משקיע מאמצים רבים בצמצום הפערים בין המגזרים, כפי שאתה ביקשת וציינת פה. 

למספרים: בשנת 2005 השקיע המשרד 40 מיליון שקל בהקמה ובפיתוח של אזורי תעשייה. סכום דומה, עוד 40 מיליון שקל - בשנת 2006. בשנת 2007 משרד התמ"ת מקצה 133 מיליון שקל במסגרת סיוע מיוחד לצפון, בגלל המלחמה, ובכלל זה לאזורי תעשייה. כמו כן, עוד 21 מיליון הם השקעה שוטפת לאזורי התעשייה. בסך הכול, אם מחברים את הסכומים, זה כמעט רבע מיליארד שקל לפיתוח אזורי תעשייה. אני מבין שהנתונים לא לנגד עיניך, אבל טוב שהעלית את הנושא הזה, בתור חבר הכנסת שלא כל כך בקיא במה שנעשה במשרד התמ"ת, אבל הייתי מזמין אותך למשרד התמ"ת לעקוב מקרוב אחר הפעילות הענפה בנושאים שדיברת עליהם. 

אתה יודע, תוך כדי שאתה דיברת, אמרתי כמה זה נעים לשמוע שמדברים על אזורי תעשייה, מעונות-יום, מרפאות, ולא למשל על מה שקורה בעזה, שה"חמאס", ארגון פשע, שחט את האחים שלו - - - 

טלב אלסאנע (רע"ם-תע"ל):

מה זה קשור?

השר יצחק כהן:

אני אומר לך מה בינינו לבינם. 

טלב אלסאנע (רע"ם-תע"ל):

מה הקשר?

השר יצחק כהן:

אני אומר לך שתבין. כשדיברת הרהרתי, אמרתי: תראה באיזה גן-עדן אתם חיים. איפה אתם ואיפה הם? אני אומר לך, סתם בתור תחושה כללית, איך שם ארגוני פשע, חלאות אדם, פרצו לבתי-חולים, שחטו תינוקות, ילדים ונשים, זרקו אנשים מהקומה ה-18, רדפו מנהיגים, את האחים שלהם ברחוב, ירו בהם כמו כלבים. שים לב באיזו גלקסיה אחרת אתם חיים. על זה אתם צריכים לברך כל יום - לברך את העם היהודי, לברך את ממשלת ישראל. אשרי ממשלת ישראל שאתה יכול לעמוד פה - - - 

טלב אלסאנע (רע"ם-תע"ל):

יש גם בסומליה, גם ברואנדה. 

השר יצחק כהן:

לא, אתה צריך לברך כל יום את ממשלת ישראל ואת העם היהודי, אשרינו. תודה רבה, אדוני. 

היו"ר יצחק זיו:

מה כבוד השר מציע?

השר יצחק כהן:

אני מציע להסתפק בתשובת השר. 
טלב אלסאנע (רע"ם-תע"ל):

אם זאת תשובה - - - 

השר יצחק כהן:

רבע מיליארד שקל לפיתוח אזורי תעשייה מ-2005 עד 2007. 

טלב אלסאנע (רע"ם-תע"ל):

מאחר שהמשרד עושה רבות, כפי שאמרת בהתחלה - הסכמתי שתענה במקום השר - נעביר את זה לוועדת הכלכלה. 

השר יצחק כהן:

לא, אני חושב שנסתפק בתשובת השר. 
טלב אלסאנע (רע"ם-תע"ל):

אני חושב שצריך להעביר את זה לוועדה. איציק, תפסיק להרגיז אותי.

השר יצחק כהן:

אתה צריך להודות יום-יום שאתה חי במדינת ישראל. תראה מה קורה בעזה. דחילק, מה אתה רוצה?

טלב אלסאנע (רע"ם-תע"ל):

אני רוצה להעביר את זה לוועדת הכלכלה. 

השר יצחק כהן:

כלכלה לא. אני מסכים לוועדת העבודה והרווחה. 

טלב אלסאנע (רע"ם-תע"ל):

מאה אחוז. 

השר יצחק כהן:

נסים, אתה מסכים?

נסים זאב (ש"ס):

אני מסכים. 

השר יצחק כהן:

טוב, ועדת הרווחה. 

היו"ר יצחק זיו:

ועדת העבודה מול הסרה. 

השר יצחק כהן:

אני עושה את זה לכבודו של טלב אלסאנע. שוב, תראה איזה הבדל יש בין ממשלת ישראל לממשלות אחרות. 

טלב אלסאנע (רע"ם-תע"ל):

החברות משתלמת. 

השר יצחק כהן:

תראה מה זה העם היהודי.

היו"ר יצחק זיו:
נא להצביע.
הצבעה מס' 26 

בעד ההצעה להעביר את הנושא לוועדה – 4

נגד – אין

נמנעים – אין

ההצעה להעביר את הנושא לוועדת העבודה, הרווחה והבריאות נתקבלה. 

